На основу одлуке председнице Скупштине општине Гаџин Хан, о расписивању избора за Савете месних заједница на територији општине Гаџин Хан од 25. маја 2021. Године ( „Службени лист Града Ниша“ 52/2021 ) Изборна комисија за чланове Савета месних заједница, донела је:

**П О С Л О В Н И К**

**ИЗБОРНЕ КОМИСИЈЕ** **ОПШТИНЕ ГАЏИН ХАН**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**I УВОДНЕ ОДРЕДБЕ**

**Члан 1.**

Овим Пословником уређују се питања организације, начина рада и одлучивања Изборне комисије општине Гаџин Хан за спровођење избора за чланове Савета месних заједница (у даљем тексту: Изборна комисија), као и друга питања од значаја за рад Изборне комисије.

**Члан 2.**

Седиште Изборне комисије је у општини Гаџин Хан, у згради Општинске управе општине Гаџин Хан, улица Милоша Обилића бб.

**Члан 3.**

Изборна комисија у свом раду користи печат Скупштине општине Гаџин Хан.

**II САСТАВ КОМИСИЈЕ**

**Члан 4.**

Изборну комисију чине председник и девет чланова које именује Скупштина општине Гаџин Хан.

**Члан 5.**

Изборна комисија има секретара кога именује Скупштина општине Гаџин Хан, који учествује у раду Изборне комисије без права одлучивања.

**Члан 6.**

Председник, чланови и секретар Изборне комисије имају заменике.

Заменици лица из става 1. овог члана имају иста права и одговорности као и лица која замењују.

**III НАДЛЕЖНОСТ ИЗБОРНЕ КОМИСИЈЕ**

**Члан 7.**

Изборна комисија у поступку спровођења избора за чланове савета месне заједнице врши следеће послове:

1. стара се о законитости спровођења избора за чланове Савета месне заједнице;
2. одређује бирачка места;
3. одређује чланове бирачких одбора и именује њихове заменике;
4. даје упутства бирачким одборима у погледу спровођења поступка избора за чланове савета месне заједнице.
5. прописује обрасце и организује техничке припреме за спровођење избора;
6. утврђује да ли су изборне листе сачињене и поднете у складу са Упутством за спрвођење избора за чланове савета месне заједнице;
7. проглашава листу кандидата;
8. утврђује листу кандидата за сваки савет месне заједнице;
9. утврђује облик, изглед гласачког листића, број гласачких листића за бирачка места и записнички их предаје бирачким одборима;
10. предаје изборни материјал бирачким комисијама;
11. утврђује и објављује коначне резултате избора за чланове савета месних заједница;
12. подноси извештај Скупштини општине о спроведеним изборима за чланове савета месних заједница;
13. обавља и друге послове предвиђене Одлуком о месним заједницама и Упутством.

**IV НАЧИН РАДА**

**Члан 8.**

Изборна комисија ради у сталном саставу.

Изборна комисија је самостална у свом раду.

**Члан 9.**

Изборна комисија ради у седницама.

Седницу Изборне комисије сазива председник Изборне комисије или заменик председника ако је председник одсутан или спречен.

У раду Изборне комисије учествују: председник, чланови и секретар Изборне комисије, а случају спречености за рад или одсуства њихови заменици.

**Члан 10.**

Позив за седницу Изборне комисије упућује се члановима Изборне комисије телефоном или на други одговарајући начин, а када то околности дозвољавају у писаном облику најкасније један дана пре дана одређеног за одржавање седнице.

**Члан 11.**

Изборна комисија ради и пуноважно одлучује ако на седници присуствује већина њених чланова или заменика.

Изборна комисија одлучује већином гласова присутних.

**Члан 12.**

Јавност рада Изборне комисије обезеђује се у складу са Одлуком о месним заједницама.

**V ПОСТУПАЊЕ ПО ПРИГОВОРИМА**

**Члан 13.**

Бирач и кандидат за члана савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

Приговор се подноси у року од 24 часа од дана када је донета одлука, односно извршена радња или учињен пропуст.

Приговор се предаје преко писарнице Општинске управе.

**Члан 14.**

Изборна комисија доноси одлуку о приговору у року од 48 часова од пријема приговора и доставља је подносиоцу приговора.

Ако Изборна комисија усвоји поднети приговор, поништиће одлуку или радњу, отклонити или наложити отклањање пропуста.

Изборна комисија своју одлуку објављује на огласној табли месне заједнице, просторији где су одржани избори, а један примерак доставља подносиоцу приговора.

**Члан 15.**

Против одлуке Изборне комисије, може се изјавити приговор Другостепеној изборној комисији у року од 24 часа од достављања одлуке.

Приговор се предаје преко писарнице Општинске управе.

Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.

**VI ОБЕЗБЕЂИВАЊЕ УСЛОВА ЗА РАД КОМИСИЈЕ**

**Члан 16.**

Средства за спровођење избора обезбеђују се из буџета општине и могу се користити за:

* набавку, штампање изборног материјала;
* накнаде за рад Изборне комисије;
* накнаде за рад Другостепене изборне комисије;
* накнаде за рад чланова бирачких комисија;
* накнаде за рад запосленима у Opштинској управи који су ангажовани на обављању послова спровођења избора за чланове савета месне заједнице;
* набавку канцеларијског и осталог потрошног материјала;
* превозничке, ПТТ и друге услуге.

Налогодавци за располагање средствима су председник и секретар Изборне комисије и председник и секретар Другостепене изборне комисије.

**Члан 17.**

Изборна комисија има право на накнаду за рад у складу са решењем Скупштине општине Гаџин Хан.

**Члан 18.**

Заменици чланова Изборне комисије када замењују чланове имају право на накнаду за рад у Изборној комисији.

**Члан 19.**

Чланови бирачких комисија месних заједница имају право на једнократну накнаду за рад у комисији на дан спровођења избора.

Одлуку о висини накнаде доноси Изборна комисија.

**Члан 20.**

Општинска управа општине Гаџин Хан обезбеђује и пружа неопходну стручну и техничку помоћ при обављању послова Изборне комисије.

**VII ДОКУМЕНТАЦИЈА О РАДУ ИЗБОРНЕ КОМИСИЈЕ**

**Члан 21.**

На седници Изборне комисије води се записник о раду.

Записник садржи главне податке о раду на седници: датум и време, место, присуство на седници, утврђени дневни ред, предлоге о којима се гласало, донете одлуке.

О вођењу и чувању записника стара се секретар Изборне комисије.

Записник потписују председник и секретар Изборне комисије и исти се може користити само по одобрењу председника Изборне комисије.

**Члан 22.**

Документација настала у раду Изборне комисије предаје се Градској управи.

**VIII ЗАВРШНЕ ОДРЕДБЕ**

**Члан 23.**

Питања која се односе на рад Изборне комисије, а која нису уређена овим Пословником, могу се уредити појединачном одлуком или закључком Изборне комисије у складу са одлуком о месним заједницама и Упутством.

**Члан 24.**

Овај Пословник ступа на снагу од дана објављивања у на интернет презентацији општине Гаџин Хан.

**ИЗБОРНА КОМИСИЈA** **ОПШТИНЕ ГАЏИН ХАН**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТA МЕСНИХ ЗАЈЕДНИЦА**

# Број: 013-3/2021-II

03. јун 2021. у Гаџином Хану

**ЗАМЕНИК ПРЕДСЕДНИКА**

# Дипл.правник Милица Вељковић,ср.